মোবাইল অ্যাপ নির্ভর ক্যাবের চালকের হাতে হেনস্থার শিকার হলেন ট্র্যাফিক সার্জেন্ট। সোমবার দুপুরে কলেজ স্ট্রিটে ঘটনাটি ঘটেছে। ক্যাবের চালক আফতাব হোসেনকে গ্রেফতার করা হয়েছে। তার গাড়িটি বাজেয়াপ্ত করেছে আমহার্স্ট স্ট্রিট থানার পুলিশ। 
পুলিশ সূত্রের খবর, এদিন দুপুর সাড়ে ১২টা নাগাদ মহাত্মা গাঁধী রোড থেকে কলেজ স্ট্রিটের দিকের একমুখী রাস্তায় ঢুকে পড়ে একটি অ্যাপ নির্ভর ক্যাব। এর ফলে কিছুটা যানজট তৈরি হয়। সেই সময় আমহার্স্ট স্ট্রিট এবং মহাত্মা গাঁধী রোড ক্রসিংয়ের কাছে যানবাহন নিয়ন্ত্রণের দায়িত্বে ছিলেন শিয়ালদহ ট্র্যাফিক গার্ডের সার্জেন্ট অভিষেক বারিক। যানজটের খবর পেয়ে তিনি ঘটনাস্থলে যান। একমুখী রাস্তায় ঢোকার কারণে গাড়িটি আটকান ওই পুলিশকর্মী। অভিযোগ, এরপরই তর্ক জুড়ে দেয় ওই ক্যাবচালক। তার লাইসেন্স দেখতে চাইলে গালিগালাজ করে সে। তারপর ওই পুলিশকর্মীকে ধাক্কা দিয়ে গাড়িতে উঠে চলে যাওয়ার চেষ্টা করে। 
আমহার্স্ট স্ট্রিট থানার এক পুলিশকর্মী বলেন, ‘‘সেই সময় একজন সাংবাদিক গাড়ি নিয়ে যাচ্ছিলেন। ঝামেলা চলছে দেখে মধ্যস্থতার চেষ্টা করেন তিনি। কিন্তু ওই ক্যাবচালক তাঁকেও হেনস্থা করে। এর পরেই আফতাবকে গ্রেফতার করা হয়।’’ ধৃতের বিরুদ্ধে সরকারি কর্মীকে মারধর (৩৫৩)-সহ বিভিন্ন ধারায় মামলা রুজু করেছে পুলিশ।
ক্যাবচালকদের বিরুদ্ধে সম্প্রতি একাধিক অভিযোগ উঠেছে। রাতের শহরে অ্যাপ নির্ভর গাড়িতে নাবালিকাকে ধর্ষণ করে খুনের ঘটনাও ঘটেছে                 কয়েকদিন আগে।